Med sejre i de to første kampe i foråret kan AaB nu selv afgøre, om de skal med i det eftertragtede mesterskabsslutspil. Nordjyderne er lige nu placeret på sjettepladsen, som akkurat giver adgang til det eftertragtede selskab. Meget kan dog stadig nå at ske, for der resterer stadig tre spillerunder, før holdene bliver inddelt i de forskellige slutspilspuljer. Som man kan se på tabellen, kan AaB ende på alt fra en tredjeplads til en tiendeplads, når de tre runder er spillet. AaB skal op i mod henholdsvis OB på udebane, FC Midtjylland hjemme og til sidst Viborg ude. Hvis man kigger på holdene, som jagter AaB's nuværende plads i slutspillet, er det især SønderjyskE, der er værd at holde øje med. Sønderjyderne med 30 point har godt nok tabt deres to første kampe i foråret, men møder henholdsvis AGF, OB og Randers i deres næste tre kampe - et mere beskedent program i forhold til holdene under. Både AC Horsens og FC Nordsjælland har nemlig udfordrende opgør i vente. Nordsjælland skal møde både Brøndby og FC Midtjylland på udebane, mens AC Horsens skal stå over for både Brøndby og FC København. Silkeborg møder først Randers hjemme, men har derefter to svære udekampe på Sjælland mod FC Nordsjælland og FC København. AGF og Esbjerg kan med sejre mandag aften bringe sig op på henholdsvis 26 og 25 point inden de tre sidste spillerunder. Dermed har de stadig en teoretisk mulighed for at nå AaB på sjettepladsen - selvom det lige nu virker urealistisk. Derudover er der selvfølgelig alle holdene, som ligger over AaB i tabellen. Her kan nordjyderne både overhale FC Midtjylland, Lyngby BK og Randers FC - hvor specielt Lyngby har et svært program med udekampe mod FC Midtjylland og Brøndby i deres sidste tre kampe. De har dog en kamp i baghånden og møder Esbjerg hjemme mandag aften. HER ER SCENARIERNE FOR AAB:

Referat:
AaB har spillet sig i en gunstig position, før Alka Superligaen om tre runder går ind i slutspillet.